Onsdag vedtok Oslo bystyre handlingsplanen der målet er at ingen lenger skal bli syke av å puste inn forurenset byluft.

Miljødirektoratet har pålagt Oslo kommune å revidere den gamle planen fra 2015 for å komme under grenseverdiene for helsefarlig NO 2 innen 2020.

Les hele handlingsplanen her Ekspandér faktaboks Strakstiltak ved svært høy luftforurensning vedvarende over minst to dager og over større geografiske områder i henhold til gjeldende beredskapsplan: 1. Opprettholde dieselforbud for diesel personbiler og dieseldrevet varetransport med eldre enn Euro VI-teknologi, som et strakstiltak på de mest forurensede dagene.

2. Innføre midlertidige økte bomtakster for diesel personbiler og dieseldrevet varetransport med eldre enn Euro VI-teknologi, som et strakstiltak på dager med for høy luftforurensning (beredskapstakster).

3. Oslo kommune vil innhente mer kunnskap om hvilke kjøretøygrupper som bidrar til NOx-utslipp for å sikre at beredskapstakster er et mest mulig treffsikkert virkemiddel.

4. Innføre gratis enkeltbilletter i kollektivtrafikken på dager hvor det er innført dieselforbud eller beredskapstakster.

5. Styrke kollektivtilbudet på dager det er innført dieselforbud eller beredskapstakster. Generelle tiltak for å bedre Oslos luftkvalitet: 6. Sikre at daglige luftkvalitetsmålinger gjennomføres hele året og at flere målere er plassert i nærheten av boligområder og i områder hvor barn og andre utsatte grupper oppholder seg, for eksempel ved skoler og barnehager.

7. Styrke renholdet av veier og gatenett i perioder med forventet mye svevestøv.

8. Videreføre dagens økte renhold i perioder med forventet mye svevestøv.

9. Ta initiativ til å etablere flere fyllestasjoner for hydrogen i Oslo. Sterkere miljødifferensiering for lette kjøretøy: 10. Arbeide for å innføre lavutslippssone for tunge biler i Oslo kommune.

11. Utrede et veikart for fossilfritt sentrum innen Ring 3 i 2024, og muligheten for lavutslippssone for lette biler eller økt miljødifferensiering i bomringen gjennom Oslopakke 3. Utslippsreduksjon fra Oslo havn: 12. Videreføre igangsatte utviklingsprosjekter/pilotprosjekter for hydrogenferjer og elektrifisert godstransport.

13. Gjennomføre planlagt etablering av landstrømløsning på Vippetangen, Utstikker II.

14. Samarbeide med Oslo Havn KF om å få Stena Line og DFDS Seways til å benytte landstrøm når Oslo Havn har etablert nødvendig infrastruktur.

15. Tilrettelegge for etablering av landbasert ladeinfrastruktur for overgang til nullutslippsteknologi for Nesoddensambandet og øybåttjenesten.

16. Arbeide for en så raskt som mulig elektrifisering av øybåttjenesten.

17. Legge fram en handlingsplan for nullutslipp i havna. Elsykler: 18. Vurdere om elsykler skal bli en del av bysykkelordningen.

19. Styrke arbeidet med å øke bruken av el-sykler som transportmiddel, der det er egnet, i Oslos virksomheter, og stimulere til bruk av el-sykler og vanlige sykler blant kommunens egne ansatte.

20. Styrke arbeidet for at mer varetransport kan foregå ved bruk av lastesykler. Forsert innfasing av elvarebiler: 21. Stille krav til nullutslipp ved bruk av varebiler i leveranser av varer og tjenester til kommunen.

22. Tilrettelegge for nyttetransport gjennom etablering av semi-hurtigladere og hurtigladere.

23. Legge til rette for reserverte parkeringsplasser for elektrisk nyttetransport innenfor Ring 1.

24. Etablere en samleterminal for omlasting av varer, hvorfra varelevering i siste ledd til mottaker gjennomføres med nullutslippskjøretøy.

25. Vurdere etablering av økonomiske incentiver som fremmer innfasing av nullutslippsbiler i varetransporten.

26. Styrke samarbeidet med næringslivet for å redusere utslippene fra transport- og vareleveringssektoren. Drosjenæringen: 27. Oslo kommune prioriterer å etablere ladeinfrastruktur for drosjer. Bygg og anlegg: 28. Oslo kommune skal ved egne byggeprosjekter arbeide for at utbyggingen blir utslippsfri.

29. Oslo kommune vil informere/veilede utbyggere om mulighetene for utslippskutt i byggeperioden i forbindelse med behandling av utbyggingssaker.

30. Oslo kommune vil aktivt oppsøke store private og statlige utbyggere for å samarbeide om utslippskutt fra byggeprosjekter i Oslo. Økt piggfriandel: 31. Ta fornyet initiativ overfor staten for å øke piggdekkavgiften.

32. Gjennomføre årlige informasjonskampanjer om bruk av piggdekk.

33. Se på muligheten for å opprette en panteordning for piggdekk ved utskiftning til piggfrie dekk.

34. Ta initiativ overfor staten for å bruke tilgjengelig teknologi for innkreving av piggdekkavgift. Byrådet bes sørge for at arbeidet påbegynnes så snart statlig hjemmel foreligger. Redusert utslipp fra vedfyring: 35. Gjennomføre årlige og mer målrettede informasjonskampanjer om riktig fyring.

36. Åpne for støtte til pilottiltak som tester ut nye teknologier eller løsninger som bidrar til redusert luftforurensing fra vedfyring, herunder katalysator/renseteknologi sammen med gamle vedovner i sameier og borettslag, gjennom Klima- og energifondet.

37. Videreføre tilskuddsordningen for utskifting av gamle vedovner, og vurdere endringer i ordningen slik at den bidrar til raskere utskiftning.

38. Gjennomføre en pilot med oppsøkende virksomhet for å fremme utskiftning av gamle vedovner.

39. Vurdere ytterligere tiltak som fremmer utfasing av gamle vedovner. Samarbeide med Statens vegvesen om nødvendige tiltak: 40. Arbeide for at Statens vegvesen Region øst viderefører lavere hastighet på alle hovedveier med høyere fartsgrense enn 60 km/t fra 1. oktober til 30. april.

41. Ta initiativ overfor Statens vegvesen Region øst (SVRØ), som anleggseier, for utarbeidelse av en forpliktende og tidfestet tiltaksplan for tiltak langs statlige veier i Oslo, i ytterste konsekvens vil kommunen gi SVRØ pålegg om å utarbeide en tiltaksplan, jf. forurensningsforskriften § 7-4, annet ledd.

42. Oslo kommune skal arbeide for at veiprosjekter, som skal sikre lokalmiljøer og boligområder mot støy, støv og forurensning, ikke gjennomføres på en slik måte at den fysiske veikapasiteten og veitrafikken øker.

43. Oslo kommune skal arbeide for at man benytter luftrenseteknologi i tunneler så snart dette er tilgjengelig. Kilde: Oslo kommune

Miljøbyråd Lan Marie Berg (MDG) åpnet sitt innlegg med å vise til NRKs oppslag om Miriam, som på grunn av den dårlige lufta måtte begynne med astmamedisin da hun flyttet til Oslo.

Forkortet liv

Miljø- og samferdselsbyråd Lan Marie Berg (MDG). Foto: Olav Juven / NRK

– Miriam er ikke alene. I byen vår er det mange mennesker som hver vinter sliter med å puste når de beveger seg ute.

– Vi vet at barn, eldre og folk med luftveislidelser tvinges til å holde seg innendørs om vinteren, og at mange får forkortet livet sitt på grunn av den farlige lufta, sa Berg.

Både Berg og politikere fra flere partier viste til at Oslo-lufta gradvis blir bedre. Oslo har fått på plass rushtidsavgift og miljødifferensierte bompenger, støtte til utskifting av gamle vedovner, styrket kollektivtilbud, miljøfartsgrense på hovedveiene og økt renhold for å få bukt med svevestøv.

Ikke i mål

– Forrige uke fikk vi nye tall som viser at lufta ble betydelig forbedret i 2017, noe som i hovedsak skyldes at stadig flere reiser kollektivt, sykler eller går, og at det er rekordvekst i bruk av elbil.

– Dette betyr ikke at vi er i mål. Det er nødvendig med flere tiltak, og denne handlingsplanen vil ta Oslo et stort skritt nærmere renere luft, sa Lan Marie Berg.

– Når man hører byråd Berg fra talerstolen, skulle man tro at miljøpolitikken i denne byen startet med byråd Berg. Det stemmer ikke, konstaterte Espen Ophaug (V) og la til at resultatene Oslo har oppnådd skyldes målrettet arbeid gjennom veldig mange år.

– Tafatt og puslete

Leder for bystyrets miljø- og samferdselskomité, Eirik Lae Solberg. Foto: Olav Juven / NRK

– Det er oppsiktsvekkende at et byråd som kaller seg rødgrønt legger fram en så tafatt og puslete plan, sa Eirik Lae Solberg (H).

Han kritiserte særlig byrådet for ikke å være tøffe nok overfor drosjenæringen og utenlandsferger som ikke har gått over til landstrøm, og for ikke å ville love økt støtte til utskifting av forurensende vedovner.

Fossilfritt?

Sunniva Holmås Eidsvoll (SV) kritiserte på sin side Høyre for ikke å være med på to tiltak hun mener er svært viktige, nemlig økt piggdekkavgift og et veikart for å gjøre området innen Ring 3 fossilfritt i 2024.

Det var dette Lan Marie Berg ikke avviste ville bety et forbud mot vanlige bensin- og dieselbiler da NRK omtalte saken i januar, noe byrådsleder Raymond Johansen (Ap) gikk ut og dementerte samme dag.

– Det er fortsatt fullstendig uklart hva fossilfritt innenfor Ring 3 betyr, fastslo Eirik Lae Solberg i onsdagens debatt.